
–
Rapport om konfliktforebyggelse


I bilaget følger til delegationerne et udkast til rapport om konfliktforebyggelse, som PSC gav sin tilslutning til den 7. juni 2005 med henblik på godkendelse i Coreper/Rådet og forelæggelse på Det Europæiske Råds møde den 16.-17. juni 2005.
BILAG

Udkast til rapport til Det Europæiske Råd om EU's aktiviteter i forbindelse med forebyggelse, herunder gennemførelse af EU-programmet til forebyggelse af voldelige konflikter

Indledning

1.
I denne rapport beskrives EU's konfliktforebyggelse siden juli 2004.

2.
Disse aktiviteter skal ses som en opfølgning af Göteborg-programmet til forebyggelse af voldelige konflikter, som Det Europæiske Råd vedtog i juni 2001, men også som led i gennemførelsen af den europæiske sikkerhedsstrategi (ESS), der blev vedtaget i december 2003. Forebyggelse er et nøgletema i strategien, der understreger, at Europa - for at kunne yde et bidrag, der svarer til dets potentiale - må arbejde sammen med andre og være mere aktivt, konsekvent og kompetent. EU har gjort fremskridt i sine bestræbelser på at lægge større vægt på forebyggende aktioner. EU har sat effektivt ind både på mellemstatsligt plan og på fællesskabsplan, som det fremgår af de missioner, programmer og øvrige aktiviteter, der er omhandlet i denne rapport. Men denne rapport er ikke et resumé af alle aktiviteter med en forebyggende dimension. Den er centreret om vigtige eller nye udviklinger i samarbejdet med andre eller om fremskridt hen imod en mere konsekvent, kompetent og aktiv Union, der er sket siden seneste rapport fra juni 2004.

Samarbejde med andre

3.
ESS opstiller et effektivt multilateralt engagement som et strategisk mål for EU. I de seneste 12 måneder har EU igen samarbejdet tæt med en række internationale, regionale og lokale aktører. Disse partnerskaber underbygger EU's konfliktforebyggelse.

4.
At sætte FN i stand til at påtage sig sit ansvar og handle effektivt er stadig en topprioritet. I overensstemmelse med EU's tilsagn om at fremme et effektivt multilateralt system med FN som kerne har EU lagt særlig vægt på arbejdet i Højniveaupanelet vedrørende Trusler, Udfordringer og Forandringer. FN's højniveaupanel kan ses som en styrkelse af EU's sikkerhedsstrategi, der lægger vægt på nødvendigheden af at prioritere forebyggelse. EU anerkender også den ledende rolle, som 
FN skal spille i freds- og sikkerhedsspørgsmål, men understreger samtidig behovet for institutionelle reformer. EU støtter ligeledes oprettelsen af en fredsopbygningskommission som en løsning på den institutionelle lakune i overgangsperioden mellem afslutningen af en væbnet konflikt og genoptagelsen af bæredygtige udviklingsaktiviteter. EU udelukker ikke principielt konfliktforebyggende aktiviteter, men mener, at fredsopbygningskommissionen først og fremmest bør koncentrere sig om post-konflikt-fredsopbygning.
5.
Samarbejdsrelationerne med FN er også blevet intensiveret. Der er kontakter i gang på højt embedsmands- og sagsbehandlerniveau mellem EU og FN. Der er nedsat styringskomitéer til at koordinere det fælles arbejde mellem de sekretariater, der varetager krisestyring. Kommissionens tjenestegrene har fortsat dialogen mellem sagsbehandlere og integrerede FN-hold; der er også indført regelmæssige kontakter med FN's Framework Team om forebyggelse. Et strategisk partnerskab mellem Kommissionen og FN's udviklingsprogram (UNDP) blev undertegnet i 2004 og omfatter bl.a. et tæt samarbejde om konfliktforebyggelse. I april 2005 blev der afholdt en EU-FN-øvelsesundersøgelse (EST 05), der fokuserede på konkrete aspekter af EU's og FN's krisestyringssamarbejde. For første gang var FN's sekretariat involveret i såvel forberedelsen som gennemførelsen af aktiviteterne i forbindelse med øvelsen.
6.
I overensstemmelse med sit engagement i et multilateralt system har EU også taget yderligere skridt til at forbedre sit samarbejde med OSCE gennem regelmæssige personalekontakter. I december 2004 vedtog Rådet en evalueringsrapport om EU's rolle i forbindelse med OSCE med henblik på at styrke forholdet mellem EU og OSCE og øge EU's gennemslagskraft i OSCE for på længere sigt at bevare OSCE's værdier og standarder.
7.
Siden Den Afrikanske Union (AU) blev oprettet i juli 2002, er der gradvis blevet oprettet nye institutioner, som er af særlig betydning for den måde, hvorpå EU kan arbejde sammen med de afrikanske partnere, herunder subregionale organisationer, om at fremme fred og sikkerhed på det afrikanske kontinent. I EU's handlingsplan vedrørende de civile aspekter af ESFP, der blev vedtaget i juni 2004, udpeges især "konfliktforebyggelse og -løsning i Afrika som et område med et betydeligt potentiale for samarbejde med FN."

8.
Den 17. maj besøgte formanden for Den Afrikanske Unions Kommission, Alpha Oumar Konaré, Den Udenrigs- og Sikkerhedspolitiske Komité (PSC). Et par dage senere besøgte AU's kommissær for fred og sikkerhed, Said Djinnit, ligeledes PSC. Begge parter gav udtryk for 
tilfredshed med den hurtige styrkelse af forbindelserne mellem AU og EU, der har fundet sted siden midten af 2004, og som navnlig er kommet til udtryk i det væsentlige bidrag, som EU har ydet til AU's mission i Sudan (AMIS). Det blev bemærket, at der såvel i Addis Abeba som i Bruxelles var behov for en bedre og mere struktureret koordination for at udbygge det i forvejen tætte partnerskab mellem de to organisationer yderligere.
9.
Kontakterne og samarbejdet med AU om fred og sikkerhed er fortsat i rapportperioden, herunder støtten fra støttefaciliteten for fred i Afrika (60 mio. €) til opbygning af AU's kapacitet til planlægning og forvaltning af fredsstøttende operationer. Desuden blev der i 2004 igangsat programaktiviteter til støtte for arbejdet i tre afrikanske regionale organisationer (Ecowas, IGAD og ECCAS). Programmerne skal øge de tre regionale organisationers kapacitet på områder som tidlig varsling, politikplanlægning, politisk mægling og valgobservation.

10.
I lyset af topmødet mellem EU og USA i juni 2004 og Bush' besøg i EU-institutionerne i februar 2005 samarbejder EU og USA om konfliktforebyggelse. EU og USA er begge engageret i OSCE's værdier og har samarbejdet om at støtte denne organisations forskellige aktiviteter, bl.a. med hensyn til valgobservation og OSCE's feltmissioner. De har med positivt resultat fremmet den demokratiske linje, som Jusjtjenko-administrationen har valgt i Ukraine, og støtter fortsat den demokratiske udvikling i Belarus, Kirgisistan og andre lande. EU og USA fortsætter det tætte samarbejde om at bidrage til at stabilisere Balkan, som det fremgik af den uproblematiske overgang i Bosnien-Hercegovina fra den NATO-ledede SFOR til den EU-ledede EUFOR (Althea). I andre dele af verden har EU og USA forsøgt at videreudvikle deres samarbejde på en komplementær måde til støtte for demokrati og fremme af fred og sikkerhed. Der arbejdes også inden for krisestyring på at forbedre EU's og USA's operative kapaciteter på kort sigt til konfliktforebyggelse.

11.
EU og Rusland har hyppige møder som led i deres bilaterale politiske dialog for systematisk at drøfte de lande og regioner, hvor der kan opstå en konflikt. EU og Rusland deltager også i andre fora, hvor sådanne spørgsmål drøftes, bl.a. Mellemøstkvartetten og Kontaktgruppen vedrørende det Vestlige Balkan. EU og Rusland har udvidet deres konsultationer om horisontale spørgsmål af relevans for konfliktforebyggelse, navnlig om ikke-spredning og terrorismebekæmpelse. På det seneste topmøde mellem EU og Rusland den 10. maj 2005 blev EU og Rusland enige om, at de inden for rammerne af de såkaldte fælles rum vil gøre en yderligere indsats for at fremme konfliktforebyggelse gennem en tættere dialog og et resultatorienteret samarbejde, eventuelt med fælles initiativer.

12.
Der var topmøder i 2004 med hver af EU's strategiske partnere i Asien (Kina, Indien og Japan) og møder med tretten asiatiske partnere på ASEM-topmødet i Hanoi, Vietnam, i oktober 2004. Disse topmøder og den lange række møder på udenrigsministerplan dækker stadig flere internationale og bilaterale spørgsmål og understreger EU's engagement i dialog og samarbejde med Asien, bl.a. om regional og international krisestyring og konfliktforebyggelse. F.eks. var EU vært ved det møde for formændene for Tokyo-konferencen om genopbygning og udvikling i Sri Lanka, der fandt sted i Bruxelles den 25. januar 2005.

13.
Handlingsplanen vedrørende de civile aspekter af ESFP, der blev vedtaget i juni 2004, forpligter EU til at styrke sit samarbejde med andre aktører, især FN, OSCE, tredjelande, ngo'er og civilsamfundet. Handlingsplanen forpligtede EU til at indføre en mere regelmæssig informationsudveksling med disse organisationers repræsentanter. Der er arbejdet videre med dette. Det nederlandske formandskab arrangerede et uformelt møde med repræsentanter for ngo'er og civilsamfundet i Bruxelles den 25. november 2004, hvor der fandt en udveksling af synspunkter sted om mulighederne for fremover at gennemføre henstillingerne i handlingsplanen. Disse kontakter er under det luxembourgske formandskab blevet fulgt op af ovennævnte seminar "Partnere i forebyggelse: fra teori til praksis - EU's civile krisestyring og udviklingspolitikker, bæredygtige uddannelsesstrategier og inddragelse af civilsamfundet", der fandt sted i Bruxelles den 23.-24. marts 2005. Dette seminar samlede aktive i og repræsentanter for ngo'er og civilsamfundet og tænketanke/akademiske kredse i en række paneler og workshops med henblik på at udveksle forskellige former for ekspertviden og undersøge mulighederne for yderligere samarbejde.

14.
I december 2004 indkaldte Kommissionen forslag til reaktivering af kriseforebyggelsesnetværket med et maksimalt EF-bidrag på 1,125 mio. €. Formålet er at støtte et uafhængigt konfliktforebyggelsesnetværk bestående af civilsamfundsorganisationer, herunder forskningsinstitutioner, for at samle den bedste ekspertise, der er til rådighed, og kombinere omhyggelig analyse med pragmatisk arbejde i marken og finde frem til praktiske redskaber og korrekte oplysninger, således at der i højere grad kan træffes informerede politiske beslutninger, der bygger på kendsgerninger.

En mere konsekvent aktør

15.
De konfliktforebyggelsesinstrumenter, som EU har til sin rådighed, omfatter ikke blot krisestyringsinstrumenter, men også politiske, handelsmæssige og udviklingsrelaterede instrumenter.
ESS understreger behovet for bedre koordination mellem de diplomatiske bestræbelser inden for FUSP og EU's udviklings-, handels-, miljø- og RIA-instrumenter.

16.
Udviklingen af en mere konsekvent tilgang til sikkerheds- og udviklingsspørgsmål skal bygge på dialog mellem sikkerheds- og udviklingssamfundene og på en klar forståelse af de enkelte partneres politiske mål og instrumenter. Dette er en prioritet i handlingsplanen vedrørende de civile aspekter af ESFP, der understreger, at sammenkædningen mellem konfliktforebyggelse og krisestyring skal styrkes yderligere, især ved at lægge stor vægt på at forbedre EU's kapacitet til tidlig varsling og præventiv deployering.

17.
Støtte gennem Den Europæiske Udviklingsfond (EUF) til støttefaciliteten for fred i Afrika bidrager fortsat til udviklingen af et mere konsekvent, struktureret og langsigtet instrument for afrikanske fredsbevarende operationer, der bygger på principperne om afrikansk ejerskab og solidaritet. EU har besluttet at anvende 250 mio. € fra EUF som en overgangsordning. Fredsfaciliteten fokuserer først og fremmest på deployering af fredsbevarende styrker og dertil knyttet kapacitetsopbygning. Den støtter dog også konfliktforebyggelse ved at styrke tidlig varsling, mægling i konflikter og våbenhvileobservation. Fredsfaciliteten blev hurtigt taget i brug til medfinansiering af AU's indgriben i Darfur, Sudan (første AU-mission i Sudan (AMIS I)). Fredsfaciliteten har endvidere støttet tre fredsstøtteoperationer med i alt 94,38 mio. € (AMIS I og II og operationen i Den Centralafrikanske Republik).

18.
På handelsområdet er der gjort fremskridt inden for handel med naturressourcer.

19.
Kimberley-processen, der blev iværksat for at løse problemet med konfliktdiamanter, udvikler fortsat innovative fremgangsmåder til at tackle problemer i forbindelse med handelen med uslebne diamanter. Europa-Kommissionen har medvirket til at indføre en generel peer review-mekanisme, der omfatter peer review-besøg for at kontrollere overholdelsen af certificeringsordningen. En mission til et deltagende land førte til denne deltagers udelukkelse fra Kimberley-processens certificeringsordning i juli 2004, hvilket understreger, at der lægges stor vægt på, at ordningens krav overholdes.
20.
Der er også taget skridt til opfølgning af Europa-Kommissionens handlingsplan for retshåndhævelse, god forvaltningspraksis og handel på skovbrugsområdet (FLEGT)
, som tager 
sigte på at øge bestræbelserne på at indføre god regeringsførelse i udviklingslandene og knytter dette sammen med retlige instrumenter og den indflydelse, som EU's indre marked indebærer.

21.
EU's politik vedrørende støtte til gennemførelsen af Ottawa-traktaten om forbud mod personelminer
 er sammen med bortskaffelse og kontrol af de mange håndvåben og lette våben (SALW) blandt de centrale elementer, der er peget på i Göteborg-programmet for konfliktforebyggelse. EU's minerydningsaktion er et eksempel på et effektivt og synligt EU-instrument til konfliktforebyggelse. Den flerårige strategi for 2005-2007 omfatter et "Zero Victim Target" i form af bekæmpelse af personelminer verden over med er budget på 140 mio. € over tre år. Den destabiliserende ophobning af og ulovlige handel med håndvåben og lette våben (SALW) er en af de dybereliggende årsager til ustabilitet i mange udviklingslande, ikke mindst i Afrika. Gennem FUSP-budgettet og EUF for så vidt angår AVS-landene bidrager EU til en række SALW-programmer. Internt fører EU-medlemsstaterne en meget ansvarlig våbeneksportpolitik i overensstemmelse med den europæiske adfærdskodeks, der blev vedtaget i 1998. En revideret, skærpet EU-adfærdskodeks for våbeneksport er under udarbejdelse.
Bedre forebyggelse
22.
ESS understreger vigtigheden af forbindelsen mellem en videreudvikling af EU's kapaciteter og EU's muligheder for at forebygge voldelige konflikter. EU er fast besluttet på at udvikle en lang række instrumenter, der skal anvendes på en sammenhængende måde, i overensstemmelse med FN-chartret og folkeretten, til at forebygge voldelige konflikter.

23.
EU gør fremskridt med at udvikle nye og bestående civile og militære krisestyringskapaciteter, der hurtigt kan indsættes ved risiko for konflikt. Formandskabets ESFP-rapport til Rådet i juni indeholder en redegørelse for de fremskridt, der er sket på dette område.

24.
Konsekvens og kompatibilitet er centrale mål for videreudviklingen af EU's militære og krisestyringskapaciteter. En bedre koordinering mellem de civile og militære aspekter af EU's krisestyring vil blive sikret af den civil-militære celle, der blev oprettet i januar 2005. Formålet med dette er at øge medlemsstaternes kapacitet til at foretage hurtig varsling, situationsvurdering og strategisk
planlægning. Cellen kan også pålægges at foretage forskellige former for forudgående og overordnet planlægning samt planlægning af specifikke operationer.

25.
Siden Det Europæiske Råds vedtagelse af handlingsplanen vedrørende de civile aspekter af ESFP under det irske formandskab i juni 2004 har EU påbegyndt planlægningen af en væsentlig forbedring af sine kapaciteter inden for civil krisestyring. Under det nederlandske formandskab blev der i november 2004 på en ministerkonference om tilsagn om civil kapacitet indkredset en række spørgsmål, der skal overvejes i den videre planlægning, bl.a. en eventuel udvikling af multifunktionelle civile krisestyringsressourcer i en integreret form med civile reaktionshold, der hurtigt kan deployeres, oprettelse af en europæisk gendarmeristyrke og civil-militær koordinering.

26.
I december 2004 godkendte Det Europæiske Råd det overordnede civile mål for 2008, der skitserer omfanget af og de nærmere bestemmelser for de civile aspekter af ESFP samt arbejdsmetoderne og processens faser fremover. Inden for denne ramme er EU i øjeblikket engageret i en strategisk planlægningsproces, der i vid udstrækning gennemføres i samordning med det overordnede militære mål for 2010. Den skal føre frem til opstilling af en fortegnelse over civile kapacitetskrav senest i juli 2005 og vurdering af de nationale bidrag samt identificering af kapacitetsmangler inden udgangen af 2005. Der lægges særlig vægt på at udvikle en større kapacitet til forebyggende aktion samt på mere effektivt at kunne integrere de forskellige instrumenter, som EU råder over, til at reagere på potentielle eller faktiske krisesituationer.

27.
For så vidt angår hurtig deployering har man arbejdet videre med at udvikle et overordnet koncept for den integrerede politienhed (IPU) og andre hurtigt deployerbare politienheder for at sikre tilstrækkelig interoperabilitet mellem politienhederne.
28.
Med hensyn til militære kapaciteter besluttede EU-medlemsstaterne i foråret 2004 at sætte sig det nye overordnede mål for 2010, der afspejler udviklingen i det strategiske miljø og inden for teknologi samt erfaringerne fra EU-missioner. Målet er at afhjælpe nuværende mangler og inden 2010 at kunne reagere hurtigt og beslutsomt på en krise inden for hele det spektrum af krisestyringsoperationer, der er omfattet af EU-traktaten. Det drejer sig bl.a. om humanitære opgaver og redningsopgaver, fredsbevarende opgaver samt indsats af kampstyrker i forbindelse med krisestyring, herunder fredsskabelse. Dette kan også omfatte fælles afvæbningsoperationer, støtte til tredjelandes bekæmpelse af terrorisme samt reform af sikkerhedssektoren. Et vigtigt skridt i denne proces er den igangværende udarbejdelse af en ny fortegnelse over kapacitetskrav, den såkaldte RC 05.

29.
Med hensyn til hurtig reaktion er gennemførelsen af nøgleelementerne i dokumentet om det overordnede mål for 2010 fortsat. I november 2004 erklærede Rådet, at den første operative kapacitet for så vidt angår kampgruppekapacitet vil kunne sikres for perioden 2005-2007, hvilket vil sætte EU i stand til at gennemføre mindst én hurtig reaktionsoperation i kampgruppestørrelse. Fuld operativ kapacitet opnås i 2007, hvor EU skulle have kapacitet til at gennemføre to parallelle hurtige reaktionsoperationer i kampgruppestørrelse med mulighed for at iværksætte begge operationer næsten samtidig.

30.
Der er gjort betydningsfulde fremskridt i udviklingen af diplomatiske kapaciteter og kapaciteter for tidlig varsling. Med hensyn til diplomatiske kapaciteter er der syv særlige EU-repræsentanter (EUSR), herunder en ny udnævnelse (marts 2005) for Moldova. Rådets fælles holdning om konfliktforebyggelse, styring og løsning i Afrika blev ajourført i foråret 2005 med henblik på en proaktiv, overordnet og integreret strategi, der samler alle de instrumenter, EU har til rådighed.

31.
Bestræbelserne på at udvide EU's kapaciteter med henblik på tidlig varsling og yderligere forbedre forbindelserne mellem tidlig varsling og tidlig indsats er videreført. Dette er sket gennem integration af en lang række ressourcer fra medlemsstaterne og forbedring af ordningen med tidlig varsling. Det er vigtigt at knytte kapaciteter med henblik på tidlig varsling sammen med de nye planlægningskapaciteter og forbedringen af detaljerne i indikatorer om nøglespørgsmål såsom forebyggelse af folkedrab og staters sammenbrud. Det luxembourgske formandskab har tilskyndet til en mere systematisk opfølgning i regionale arbejdsgrupper af spørgsmål vedrørende tidlig varsling med henblik på vedtagelse af procedurer for tidlig indsats og konkrete forslag til, hvordan der kan tages hensyn til tidlig indsats i de mange instrumenter, som EU råder over.

32.
I forbindelse med gennemførelsen af ESS arbejder EU videre med at udvikle sin håndtering af staters sammenbrud med særlig vægt på, at der skal gribes ind inden sammenbruddet.

33.
Fællesskabet råder over en lang række finansielle instrumenter, der kan anvendes til både langsigtet og kortsigtet konfliktforebyggelse. EU's hurtige reaktionsmekanisme giver fortsat hurtig og fleksibel støtte på kort sigt til lande i krise og bygger dermed bro til en mere langsigtet støtte. I 2004 og begyndelsen af 2005 blev der ydet supplerende støtte via den hurtige reaktionsmekanisme, der omfattede finansiering af aktiviteter såsom fredsforhandlingerne mellem Indonesiens regering og Acehs Befrielsesbevægelse (GAM) med krisestyringsinitiativet som mægler, men også 
fredsforhandlingerne om Sudan, Genève-fredsforhandlingerne (den israelsk-palæstinensiske konflikt), støtten til medierne i Liberia samt tillidsskabende initiativer i konflikterne i Abkhasien og Sydossetien. Samtidig udgør den hurtige reaktionsmekanisme en meget lille del af den bistand, der kan bruges til at arbejde med de dybereliggende årsager til konflikt. Nogle geografiske instrumenter er specifikt udformet med henblik på lande, der er eller har været ramt af en voldelig konflikt eller en politisk krise (f.eks. CARDS-forordningen for det vestlige Balkan).

En mere aktiv Europæisk Union

34.
ESS kræver, at EU er mere aktiv og anvender hele rækken af instrumenter til krisestyring og konfliktforebyggelse, herunder politiske, diplomatiske, militære og civile aktiviteter og handels- og udviklingsaktiviteter.

35.
Der er gjort fremskridt med hensyn til at knytte sikkerheds- og udviklingsspørgsmål sammen, navnlig inden for rammerne af Cotonou-aftalen. I de seneste tolv måneder har EU været stadig mere aktiv på nye måder. Kommissionens meddelelse af 20. april 2005 om styrkelse af EU's katastrofe- og krisestyring i tredjelande fremhæver det igangværende arbejde, der bl.a. tager sigte på at etablere en platform for at styrke bestående mekanismer for krisestyring ved at fremme effektivitet, sammenhæng og koordination mellem Fællesskabets forskellige udenrigspolitiske instrumenter.

36.
EU er via ESFP-handlingsplanen for støtte til fred og sikkerhed i Afrika og via foranstaltninger til institutionsopbygning engageret i en indsats for at styrke processen for afvæbning, demobilisering og reintegration (DDR) og reform af sikkerhedssektoren (SSR), og dette understøttes af de aktiviteter, som EU's særlige repræsentant for De Store Søers Område har iværksat. Da DDR og SSR kræver en overordnet strategi, der omfatter både de militære og de civile instrumenter, som EU har til rådighed, er der en klar fordel ved, at EU udvikler sine aktiviteter på dette område. I den forbindelse vil der i begyndelsen af juni 2005 blive iværksat en første SSR-mission i Congo under navnet EUSEC DR Congo, som skal at hjælpe regeringen i forbindelse med reformen og integreringen af den congolesiske hær. Denne rådgivningsmission skal vare et år og vil omfatte syv rådgivere, der er samplaceret i forskellige ministerier og i generalstaben.

37.
Desuden deltager EU i samordning med FN i støtten til overgangsprocessen i Den Demokratiske Republik Congo ved at yde bistand til oprettelsen af en integreret politienhed i Kinshasa, der 
skal have til opgave at medvirke til at sikre beskyttelsen af overgangsinstitutionerne. Det første stadium af projektet, der fokuserede på uddannelse af og udstyr til politienhedens mandskab, blev finansieret af EUF. Dette følges nu op af en ESFP-mission, EUPOL Kinshasa, der skal overvåge og være mentor og rådgiver for politienheden i dens arbejde. EUPOL Kinshasa, der blev iværksat den 12. april 2005, er EU's første civile ESFP-mission i Afrika.

38.
EU har støttet AU og forhandlingerne i Tchad ved at bringe de involverede parter i Darfur-krisen sammen og ved at nå til en aftale om betingelserne for at oprette en våbenhvilekommission (CFC) og udsende monitorer. Desuden har EU stillet militære og politisk-militære planlæggere og politiplanlæggere fra Rådssekretariatet og medlemsstaterne til rådighed til at bistå AU med at planlægge og deployere den udvidede mission i Darfur, og har givet tilsagn om at yde så megen støtte som muligt til den militære, politimæssige og civile indsats på anmodning af AU. Denne planlægnings- og forvaltningsbistand supplerer EF-støtten til CFC og AU-missionen i Sudan (støttefaciliteten for fred i Afrika) og støtten fra bilaterale pengebidrag og naturalydelser. EU fremsatte et betydeligt samlet tilbud på AMIS-donorkonferencen den 26. maj 2005 i Addis Abeba.
39.
I det vestlige Balkan er EU fortsat stærkt involveret i konfliktforebyggelse som led i sin overordnede stabiliserings- og associeringspolitik. Kroatien blev erklæret kandidatland i 2004, og de øvrige lande i regionen befinder sig som potentielle kandidater på forskellige stadier i processen hen imod tiltrædelse. EU's overordnede strategi over for regionen giver mulighed for at afværge spændinger og bidrage til fredsopbygning ved hjælp af en række instrumenter, bl.a. en institutionel ramme, et politisk engagement, sikkerhedstilstedeværelse og forskellige former for bistand. Regionalt samarbejde, godt naboskab, god regeringsførelse og forsoningsforanstaltninger er nøgleelementer i stabiliserings- og associeringsprocessen. Den 19. november 2004 besluttede Rådet endvidere at forbedre koordinationen mellem EU's og medlemsstaternes instrumenter med henblik på at bekæmpe organiseret kriminalitet, som er en væsentlig kilde til vold og destabilisering i regionen.
40.
EU fremmer aktivt det europæiske perspektiv i Kosovo, bl.a. gennem sin støtte og sit bidrag til FN-missionen i Kosovo (UNMIK). EU deltager aktivt i evalueringen af de fremskridt, der gøres for at opfylde FN's standarder med forbehold af FN's rolle i fastlæggelsen af Kosovos fremtidige status. EU skal spille en vigtig rolle, når Kosovos status behandles, for at sikre, at dennes status er 
fuldt forenelig med den europæiske integrationsproces.

41.
Der er i øjeblikket to særlige EU-repræsentanter: en i Bosnien-Hercegovina (BiH) og en i Den Tidligere Jugoslaviske Republik Makedonien. De understøttes af EU's politiske engagement i disse lande.

42.
På sikkerhedsområdet gennemføres der en EU-ledet militærmission, Operation Althea, i BiH. Denne operation, der er den hidtil største EU-ledede, blev iværksat i december 2004. Hovedformålet med missionen, der følger efter den NATO-ledede multilaterale stabiliseringsstyrke (SFOR), er at bidrage til et sikkert miljø, der giver mulighed for yderligere fremskridt hen imod integration i EU.

43.
EU's politimission, EUPM, i Bosnien-Hercegovina bistår fortsat de lokale politistyrker ved hjælp af mentorvirksomhed, overvågning og inspektion på chef- og mellemlederniveau med at nå op på bedste europæiske praksis. Der er gjort betydelige fremskridt med støtte til oprettelsen af en egentlig statssikkerhedstjeneste (SIPA) og med mentorer i grænsekontrollen (SBS). EUPM's mandat udløber ved udgangen af 2005, men det overvejes i øjeblikket at opretholde et ESFP-politiengagement, der kunne bistå med gennemførelsen af omstruktureringen af politiet og den fortsatte udbygning af BiH's kapacitet til at bekæmpe grov og organiseret kriminalitet.

44.
EU's politimission i Den Tidligere Jugoslaviske Republik Makedonien, EUPOL Proxima, blev forlænget med endnu et år indtil den 15. december 2005 på foranledning af landets regering. Formålet med den forlængede mission er at fortsætte støtten til udviklingen af et effektivt og professionelt politi på grundlag af europæiske politistandarder. Proxima-politieksperterne skal overvåge og være mentorer og rådgivere for landets politi, navnlig mellemledere og chefer, efter tre programmer om hhv. opretholdelse af den offentlige orden, bekæmpelse af organiseret kriminalitet samt grænsepolititjeneste. For at opnå den størst mulige virkning har missionen udvidet den geografiske dækning til at omfatte hele landet, men opretholder en lidt større tilstedeværelse i det tidligere kriseområde.

45.
Den europæiske naboskabspolitik, der samler en række politiske instrumenter, er en vigtig ny ramme, også for konfliktforebyggelse i EU's nabolande. Formålet er at dele fordelene ved EU's 
udvidelse i 2004 med nabolandene i Østeuropa, det sydlige Kaukasus og det sydlige Middelhavsområde for at øge stabilitet og bæredygtig udvikling.
46.
Efter præsidentvalget i Ukraine sidste år, der var behæftet med fejl, var den højtstående repræsentant Javier Solana sammen med Polens og Litauens præsidenter og bistået af en repræsentant for EU-formandskabet direkte involveret i indsatsen for at finde en fredelig løsning på krisen. Via en række rundbordssamtaler, hvor også Rusland og OSCE deltog, samt andre diplomatiske aktiviteter deltog EU i den proces, der førte frem til, at anden valgrunde blev gjort om. EU ydede også menneskelige og finansielle ressourcer (den hurtige reaktionsmekanisme) til OSCE's valgobservationsmission. Efter valget af den nye regering besluttede EU at fortsætte gennemførelsen af handlingsplanen EU-Ukraine med henblik på at styrke samarbejdet til støtte for Ukraines reformbestræbelser.

47.
I det sydlige Kaukasus har EU anvendt en række instrumenter. EU's særlige repræsentant støtter de mekanismer, der er skabt for at løse konflikterne om Abkhasien, Sydossetien og Nagorno-Karabakh. Han har deltaget i bestræbelserne på at finde en fredelig løsning på situationen i Ajara. Den hurtige reaktionsmekanisme kunne give umiddelbar bistand til støtte for gennemsigtighed, troværdighed og legitimitet ved præsident- og parlamentsvalgene i Georgien i begyndelsen af 2004. I juni 2004 besluttede EU, at Armenien, Aserbajdsjan og Georgien skulle omfattes af den europæiske naboskabspolitik. Som reaktion på de nye georgiske myndigheders reformprogram er EU's finansielle bistand blevet forøget betydeligt med særlig fokus på at fremme god regeringsførelse, demokrati og institutionsopbygning. Konsultationerne om handlingsplanerne under den europæiske naboskabspolitik i 2005 vil også dreje sig om forpligtelserne på områder som konfliktløsning og demokratiske reformer generelt.

48.
I juli 2004 iværksatte EU operation EUJUST THEMIS i Georgien, den første ESFP-retsstatsmission. Missionen, der skal afsluttes i sommeren 2005, hjælper Georgien med at udvikle en horisontal strategi for reformprocessen på strafferetsområdet. En EU-grænsegruppe på tre medlemmer til forstærkning af den særlige repræsentants kontor påbegyndte sit arbejde i Tbilisi i april 2005. Gruppen vil aflægge rapport om, hvordan EU bedst kan bidrage til stabiliteten og sikkerheden ved grænsen mellem Georgien og Rusland. I Sydossetien og Abkhasien samt i Aserbajdsjan anvender Kommissionen rehabiliteringsprojekter med henblik på tillidsopbygning.

49.
EU har videreudviklet sit engagement i Moldova. I marts 2005 besluttede EU at udnævne en 
særlig EU-repræsentant for Moldova, der især skal støtte den videre konfliktløsningsproces. Forbindelserne mellem EU og Moldova styrkes som led i den europæiske naboskabspolitik. EU og Moldova har i fællesskab udviklet en naboskabshandlingsplan, der omfatter en lang række emner, bl.a. løsning af konflikten i Transnistrien. EU har systematisk øget sit engagement i støtten til en løsning af den såkaldte "frosne konflikt" i Transnistrien og har arbejdet tæt sammen med mæglere og partnere, bl.a. OSCE og Europarådets Venedig-kommission. EU arbejder også tæt sammen med flere partnere om spørgsmålet vedrørende sikring af Moldovas grænse til Ukraine.

50.
EU har fortsat været engageret i fredsprocessen i Mellemøsten. EU er gået ind i en ny fase i sine forbindelser med Israel og Den Palæstinensiske Myndighed via den europæiske naboskabspolitik, der især vil fokusere på at støtte fredsprocessen. Den højtstående repræsentant har i samarbejde med Kommissionen fremlagt et kortsigtet handlingsprogram, som Det Europæiske Råd godkendte i november 2004, og som omfatter valg, sikkerhed, reform og finansiel støtte. Det overordnede mål er at hjælpe palæstinenserne med at opbygge de institutioner, der er nødvendige i den fremtidige palæstinensiske stat, og samtidig bidrage til at afværge økonomiske og humanitære trængsler. Under den særlige EU-repræsentants kontor er der oprettet et EU-koordinationskontor for støtte til det palæstinensiske politi (COPPS). Dette projekt skal bidrage til kapacitetsopbygning inden for det palæstinensiske civile politi. Kommissionen har ydet finansiel, teknisk og politisk støtte til den valgproces, der førte frem til præsidentvalget i januar, og den sendte en observatørmission. Det europæiske program "partnerskab for fred" bidrager til at skabe tillid mellem parterne.

51.
For så vidt angår Irak besluttede Rådet den 21. februar 2005 at iværksætte en integreret retsstatsmission i Irak i ESFP-regi under navnet EUJUST LEX. Operationen tager sigte på at opfylde de akutte behov i Iraks strafferetssystem i form af uddannelse af højtstående embedsmænd, især inden for retsvæsenet, politiet og fængselsvæsenet, i ledelse og kriminalefterforskning. EUJUST LEX er et supplement til de EF-instrumenter, der siden 2003 har finansieret den økonomiske og sociale genopbygning af Irak og støttet den politiske overgangsproces i landet. Fællesskabet ydede finansiel og teknisk bistand til valget i januar 2005, et beløb på 31,5 mio. €, og regner med at yde mere bistand til forfatningsprocessen og det valg, der skal afholdes mod slutningen af 2005.

52.
EU videreudvikler stadig sine uddannelsesaktiviteter i forbindelse med civil og militær krisestyring.
53.
EU har fortsat nøje fulgt Iran og dets nukleare program. EU støtter fuldt ud de forhandlinger med Iran, der føres af Tyskland, Frankrig og Det Forenede Kongerige med støtte fra den højtstående repræsentant. Efter at der blev indgået en aftale i Paris i november, og Den Internationale Atomenergiorganisation (IAEA) senere har bekræftet, at Iran har suspenderet sin uranberigning og oparbejdning i henhold til aftalen - og for at støtte en fuldstændig gennemførelse heraf - har EU besluttet at genoptage forhandlingerne om en handels- og samarbejdsaftale og en aftale om politisk dialog. Sideløbende har EU forsøgt at overtale andre internationale aktører, bl.a. USA og Rusland, til aktivt at støtte EU's indsats. Dette er sket i vid udstrækning. I øjeblikket deltager EU-institutioner og repræsentanter aktivt i indsatsen for at opnå langsigtede ordninger med Iran, bl.a. objektive garantier for, at Irans nukleare program kun har fredelige formål.

54.
Som noget nyt arbejdes der med spørgsmålet om børn i væbnede konflikter. Rådet vedtog i december 2003 EU's retningslinjer om børn og væbnet konflikt
. Der tages konkrete skridt i retning af udvikling af en effektiv strategi for gennemførelsen af disse retningslinjer. Der blev iværksat en pilothandlingsplan for gennemførelse af retningslinjerne i december 2004, der i første omgang skal omfatte Uganda, Sierra Leone og Sri Lanka. Efter Kommissionens gennemgang af støtten over EU-budgettet til projekter på dette område er der afsat bevillinger i programmeringen af det europæiske initiativ for demokrati og menneskerettigheder for 2005-2006 til støtte til uddannelse og bevidstgørelse i tredjelande på grundlag af konventionen om barnets rettigheder og de valgfrie protokoller hertil vedrørende børn i væbnede konflikter og salg af børn, børneprostitution og børnepornografi. I forbindelse med gennemførelsen af EU's retningslinjer om børn og væbnet konflikt og med opfølgningen af FN's Sikkerhedsråds resolution 1539 vil EU søge at indgå i et tæt samarbejde med de relevante internationale aktører, herunder navnlig FN (Unicef, FN's generalsekretærs særlige repræsentant for børn og væbnet konflikt, DPKO, FN-landegrupperne) og med ngo'erne.
55.
Konfliktforebyggelse og konfliktløsning er vigtige dele af EU's overordnede politik for fremme af menneskerettighederne og demokratiseringen i hele verden. Det Europæiske Initiativ for Demokrati og Menneskerettigheder giver støtte til udviklingen af tidlig varsling, samt af mægling, 
forsoning og tillidsskabende foranstaltninger gennemført af græsrødder og internationale ngo'er, fremme af fælles uddannelsesmoduler for civilt personale, der skal deployeres i internationale krisestyringsmissioner, og styrkelse af kapaciteten for internationale, regionale eller lokale organisationers kapacitet, når de indgår i konfliktforebyggelse.
56.
Det Europæiske Råd udtrykte i december 2004 tilfredshed med den højtstående repræsentants beslutning om at udnævne en personlig FUSP-repræsentant for menneskerettigheder som bidrag til kontinuitet og konsekvens i menneskerettighedspolitikken under FUSP under behørig hensyntagen til Kommissionens beføjelser.

57.
Konsolideringen af retsstaten er et vigtigt element i fremme af en regelbaseret orden og udgør et nøgleinstrument for konfliktforebyggelse. I den forbindelse er EU fast besluttet på et yde universel støtte til, at Den Internationale Straffedomstol (ICC) kan fungere effektivt. I maj 2004 indledte EU forberedelserne til en aftale om samarbejde og bistand mellem EU og ICC.

58.
EU er engageret i en global bekæmpelse af terrorismens svøbe. Forebyggelse er et af nøgleområderne i det rammekoncept vedrørende ESFP-dimensionen af terrorismebekæmpelsen, som Rådet godkendte den 22. november 2004, og som Det Europæiske Råd godkendte i december 2004. EU har styrket samarbejdet og opbygget nye strukturer i EU med henblik på terrorismebekæmpelse og har ligeledes lagt stor vægt på en ekstern indsats. Denne omfatter teknisk bistand til en række lande med henblik på forbedring af deres kapacitet til at bekæmpe terrorisme. Arbejdet har især omfattet grænseforvaltning, kapacitetsopbygning i retsvæsenet, politi og retshåndhævelse samt finansiering af terrorisme. EU er også ved at udarbejde en handlingsplan til bekæmpelse af radikalisering af sårbare befolkningsgrupper og rekruttering til terrorgrupper. Et vigtigt element i dette arbejde er fremme af tværreligiøs dialog for at opbygge gensidig respekt. Samarbejdet med USA og andre om aspekter af terrorismebekæmpelse er afgørende. EU er af den opfattelse, at FN kan spille en central rolle i terrorismebekæmpelse, og EU har arbejdet for universel tiltrædelse af alle relevante resolutioner fra FN's Sikkerhedsråd og FN-konventioner og protokoller.

59.
Masseødelæggelsesvåben (WMD) og missilspredning udgør en alvorlig trussel ikke kun for EU, men også for den internationale sikkerhed i bredere forstand. Spredning er en voksende trussel mod international fred og sikkerhed. Internt i EU har det været en prioritet at gøre eksportkontrollen mere effektiv i et udvidet EU. Målet om forebyggelse og effektiv multilateralisme har ført til en 
række fælles EU-aktioner til støtte for multilaterale organer som IAEA (atomvåben) og Organisationen for Forbud mod Kemiske Våben (OPCW). Der er arbejdet videre på at få optaget en klausul om ikke-spredning som et væsentligt element i aftaler med tredjelande. Handlingsplanerne for de lande, der er omfattet af naboskabspolitikken, indeholder nu bestemmelser om ikke-spredning.

60.
I et fuldstændigt billede af EU's aktioner, bør der foruden disse aktiviteter også tages hensyn til medlemsstaternes egne aktiviteter. Disse indgår dog ikke i denne rapport. Som det fremgår af Göteborg-programmet, har EU og medlemsstaterne et fælles ansvar for gennemførelsen. Medlemsstaternes politikker og aktiviteter er af overordentlig stor betydning for at kunne øge EU's konfliktforebyggelseskapacitet, og de bør også regelmæssigt tages op på ny med henblik på at skabe så megen synergi som muligt mellem dem og EU-institutionernes politikker og aktiviteter.
Vejen frem
61.
Konfliktforebyggelse er fortsat et af EU's vigtigste mål. Man er unægtelig nået langt i de sidste fire år, men der skal stadig gøres en indsats for at effektivisere EU's aktivitet på dette område. Som nævnt i indledningen til denne rapport, har EU gjort gode fremskridt med hensyn til at forebygge voldelige konflikter. Men der er endnu et stykke vej igen. Der skal træffes konkrete foranstaltninger til systematisk at gøre konfliktforebyggelsen til en del af EU's måde at gribe potentielle kriser an på.

62.
Den handlingsplan, der blev vedtaget efter tsunami-katastrofen, har medført specifikke tiltag i forbindelse med den tættere samordning af EU's krisestyringsinstrumenter, som vil vise sig at blive nyttige, når EU skal forberede sig på at optræde konsekvent i store internationale kriser, ikke mindst når det sker på opfordring af FN.
63.
For at sikre yderligere fremskridt på dette område skal EU videreudvikle sine instrumenter. Mekanismen med henblik på tidlig varsling skal konsolideres, der skal indføres en hurtig og fleksibel mekanisme for tidlig indsats, konfliktforebyggelse skal integreres i alle politikinstrumenter i EU's optræden udadtil, og gennemførelsen skal styrkes i både EU-institutionerne og medlemsstaterne. Dette vil muliggøre en mere integreret tilgang og sikre støre sammenhæng og konsekvens i foranstaltningerne og styrke partnerskab og samarbejde med nøgleaktører om udvikling af initiativer og synergier.

64.
Den Udenrigs- og Sikkerhedspolitiske Komité, der støttes af CIVCOM, vil overvåge dette arbejde. De horisontale arbejdsgrupper, navnlig CODEV, de regionale arbejdsgrupper og Militærkomitéen vil blive inddraget i overensstemmelse med det nødvendige policy mix.

65.
De næste formandskaber opfordres til at tage hensyn til disse spørgsmål i deres videre arbejde i de kommende tolv måneder. Endnu en statusrapport vil blive forelagt på Det Europæiske Råds møde i juni 2006.

BILAG
Rapport fra seminaret

PARTNERE I FOREBYGGELSE:

FRA TEORI TIL PRAKSIS

EU's civile krisestyring og udviklingspolitikker,

bæredygtige uddannelsesstrategier og

inddragelse af civilsamfundet
RESUME
Til opfølgning af EU's handlingsplan vedrørende de civile aspekter af ESFP, som Det Europæiske Råd vedtog i juni 2004, afholdt det luxembourgske formandskab for Rådet for Den Europæiske Union, Forbindelseskontoret for Fredsopbygning, det svenske Folke Bernadotte-akademi og Madriaga-Europafonden den 23.-24. marts 2005 et seminar om konfliktforebyggelse i Bruxelles. Dette seminar samlede repræsentanter for over 150 ngo'er, civilsamfundet, EU-institutionerne, tænketanke og akademiske kredse samt embedsmænd fra og repræsentanter for regeringerne i en række paneler og workshops med henblik på at udveksle forskellige former for ekspertviden og undersøge mulighederne for yderligere samarbejde, herunder også i konfliktramte områder, og på at drøfte spørgsmål i forbindelse med uddannelse i civil krisestyring og forbindelserne mellem udviklingssamarbejde og konfliktforebyggelse.
Samarbejdet mellem Rådet og civilsamfundsorganisationer på institutionelt plan hæmmes i øjeblikket af, at der ikke er forudset reel plads til civilsamfundsorganisationerne i ESFP's formelle procedurer. Dette skyldes først og fremmest manglende forståelse for den rolle, som civilsamfundet vil kunne spille i forbindelse med missioner, og for, hvordan der i praksis kan samarbejdes med civilsamfundet. Udbygningen af det konkrete samarbejde hindres først og fremmest af, at der kun er begrænsede bevillinger og kapacitet til at gennemføre civile EU-missioner, men også af manglende bevidsthed omkring og utilstrækkelig politisk vilje til at gøre noget ved sagen.
Under den samlede debat mellem ngo'erne, EU-institutionerne og regeringsrepræsentanterne blev der fremsat nedenstående forslag vedrørende partnerskab på EU-plan og i konfliktramte områder:
På EU-plan:
(
Afholdelse af et fast møde mellem hvert EU-formandskab og de ngo'er, der er involveret i civil krisestyring og konfliktforebyggelse. Man kunne her drøfte punkter som opdatering af scenarier, kontaktsteder for ngo'er, mobilisering af ressourcer, etablering af en database om de kvalifikationer, ngo'erne ligger inde med.
(
Inddragelse af ngo'er (formelt, hvor det er muligt), når der skal gennemføres langtidsplanlægning af politikken for civile foranstaltninger, og navnlig når de forskellige etaper i den enkelte mission skal planlægges, dvs. i forbindelse med uddannelse, ansættelse, planlægning, scenarieopbygningen, den lære der kan drages af erfaringerne, og evaluering.
(
Åben debat om, hvorledes ngo'er medvirker i forbindelse med fastlæggelsen af politikken for konfliktforebyggelse i hver formandskabsperiode med henblik på at fremhæve de opnåede fordele.
(
Oprettelse af en særlig post for fredsopbygning på EU-budgettet og åbning af mulighed for, at ngo'er kan medfinansiere fredsopbygningen i forbindelse med det (nye) stabilitetsinstrument i de finansielle overslag.
Samarbejde på stedet:
(
EU's missioner bør optage kontakt med det lokale civilsamfund/ngo'erne og struktureres, så der kan etableres effektive arbejdsforbindelser.
(
EU bør være forsigtig i sine kontakter med lokale ngo'er/civilsamfundet. EU bør vælge pålidelige, uafhængige, ansvarlige og gennemsigtige ngo'er at samarbejde med. De kan indkredses ved at kontakte internationale ngo'er med lokale kontakter eller netværk og/eller gennem medlemsstaternes ambassader eller EU's delegationer.
(
EU bør trække på de erfaringer, som FN, OSCE og Kommissionen ligger inde med, når det etablerer sine forbindelser med lokale civilsamfund og ngo'er.
Med henblik på at skabe mere effektive partnerskaber med civilsamfundet fokuserede seminaret på fire afgrænsede emner: uddannelse, udvikling og konfliktforebyggelse, reform af sikkerhedssektoren, samt afvæbning, demobilisering og reintegration.
Uddannelse: Der er behov for en klar, fælles europæisk strategi for uddannelsesprogrammer i forbindelse med konfliktforebyggelse. Nogle af de centrale elementer, der bør indgå i pensummet for den multifunktionelle oplæring, er: dialogkompetence, som en af de vigtigste metoder til at behandle konflikter på; hvordan man arbejder i tværkulturelle hold; forstå sin egen motivation og lære at gøre rede for den, inden man tilegner sig mere tekniske færdigheder; hvordan man motiverer folk; hvordan man er opmærksom på og anvender fælles værdier; og lære af dem, der er "genstand" for missionen. Evaluering, debriefing og gensidig læring er også meget vigtige elementer. EU's Uddannelsesgruppe (EGT) repræsenterer et meget vigtigt fremskridt i retning af en fælles strategi, som skal komme tydeligere til udtryk på institutionelt plan i EU. Problemerne med at finde kvalificerede eksperter blev nævnt som en væsentlig hindring for udviklingen af civile kapaciteter i forbindelse med krisestyring og konfliktforebyggelse.
Under mødet om udvikling og konfliktforebyggelse blev det understreget, at det er umuligt at adskille udvikling og konfliktforebyggelse. Udvikling er en forudsætning for sikkerhed, og sikkerhed er en forudsætning for udvikling. EU kan spille en vigtig rolle for den sammenkædning af udvikling og konfliktforebyggelse, der vil kunne ligge i struktureringen og institutionaliseringen af de bilaterale forbindelser ved en kombination af forskellige typer politik, som blev fremhævet. EU kunne blive en stærkere strategisk allieret for FN. De vigtigste anbefalinger handlede om spørgsmål såsom at gøre konfliktforebyggelse til et millennium-udviklingsmål, udvikling af en mere sammenhængende strategi blandt ngo'er, der beskæftiger sig med udvikling og konfliktforebyggelse, medvirken i fælles overvejelser med hensyn til erhvervslivets rolle i konfliktramte områder, og intensivering af forskningen om farezoner, så man kan gøre overvågningslister til et globalt redskab for hurtig indgriben.
I forbindelse med spørgsmålet om en reform af sikkerhedssektoren (SSR), som blev defineret og prioriteret højt i den europæiske sikkerhedsstrategi fra december 2003, blev det påpeget, at forbindelsesmekanismerne med ngo'erne på forskellige niveauer (delegationer på stedet, på regionalt plan og i hovedkvarteret) er af stor betydning. Rådgivning fra ngo'er i en operations planlægningsfase kan medvirke til at forbedre effektiviteten og undgå visse udgifter, idet der i hvert enkelt tilfælde tages stilling til, hvordan arbejdet kan fordeles mellem ngo'erne og de statslige organer. Der er desuden et klart behov for holdbare finansieringsgarantier; der skal altså knyttes en forbindelse mellem politiske beslutninger og finansieringsmuligheder. Der bør endvidere udarbejdes en samlet fælles EU-holdning til SSR, hvori der tages hensyn til kønsrelaterede spørgsmål. For at opnå dette med de midler, der er til rådighed, er der brug for en fælles statusopgørelse over den sagkundskab og det 
materiel, der findes. Endelig kan der etableres et langt tættere samarbejde mellem hæren og civilbefolkningen. Der er behov for at identificere bedste praksis med lokalt politi, inddragelse af lokalsamfundet samt inddragelse af ngo'erne i overvågningen og evalueringen af missionerne.
For så vidt angår det sidste tema, afvæbning, demobilisering og reintegration (DDR), formulerede seminaret også nogle centrale anbefalinger. Det drejede sig bl.a. om behovet for at udvikle en regional tilgang til DDR og inddrage EU-delegationerne og de lokale ngo'er. Det lokale civilsamfunds medvirken er en klar forudsætning for en holdbar gennemførelse af DDR-processerne, og ngo'erne bør inddrages mere i evalueringen af DDR-initiativer og -missioner. De sociale og økonomiske aspekter af reintegration og rehabilitering må styrkes, og det skal være standard at tage hensyn til konsekvenserne for kvinder og børn og deres behov. På det institutionelle plan bør koordinationen mellem medlemsstaterne og EU forbedres. Kommissionen bør også udnytte det nye stabilitetsinstrument i forbindelse med DDR, og den finansiering fra Den Europæiske Udviklingsfond (EUF), som er relevant for denne sektor, bør opretholdes. Der skal skabes øget synergi både inden for EU, navnlig mellem Udvalget for de Civile Aspekter af Krisestyring (CIVCOM) og Udviklingssamarbejdsgruppen under Rådet for Den Europæiske Union, og uden for EU ved at styrke samspillet mellem EU og FN med hensyn til DDR-programmer. En DDR-ramme på EU-plan ville støtte udviklingen af mere strategiske og samlede EU-tilgange til DDR.
________________________







�	Kommissionens meddelelse KOM(2003) 251 af 21. maj 2003.


�	1997-konventionen om forbud mod brug, oplagring, produktion og overførsel af personelminer samt om deres destruktion.


�	EU's retningslinjer om børn og væbnet konflikt (dok. 15643/03), december 2003.

